**SVEUČILIŠTE U ZAGREBU**

**FILOZOFSKI FAKULTET**

**ODSJEK ZA PEDAGOGIJU**

**O D L U K A**

**O DIPLOMSKIM RADOVIMA**

Ova Odluka uređuje postupke prijave diplomskih radova, imenovanja mentora i povjerenstava, organizacije i obrane diplomskih radova, opće upute za pisanje diplomskih radova te upute za prijavu istraživanja Etičkome povjerenstvu Odsjeka za pedagogiju Filozofskoga fakulteta Sveučilišta u Zagrebu.

**1. PRIJAVA DIPLOMSKOGA RADA I IMENOVANJE MENTORA**

Studenti[[1]](#footnote-1) 2. godine diplomskoga studija prijavljuju temu diplomskoga rada u dogovoru s mentorom do kraja ožujka tekuće akademske godine.

Student je potencijalnom mentoru dužan predati sinopsis rada (kraći teorijski prikaz teme te nacrt problema i metodologije istraživanja) na najviše dvije kartice teksta. Nakon što mentor prihvati predloženu temu, dostavlja Tajništvu naslov diplomskog rada i eventualno, članove povjerenstva za obranu.

Na sjednici Vijeća Odsjeka u travnju tekuće akademske godine Vijeće odobrava (ili odbija) teme i mentore, imenuje članove povjerenstava za obranu (prihvaćenih tema) diplomskih radova te nakon sjednice o svojim odlukama obavještava studente. U slučaju da Vijeće Odsjeka odbije predloženu temu i(li) mentora, moguće je da Vijeće Odsjeka dodijeli mentora studentu. Studentima koji temu nisu prijavili u ožujku, a koji za to imaju opravdane razloge koje su Vijeću Odsjeka pismeno obrazložili, omogućuje se naknadno odobrenje teme i mentora na prvoj sljedećoj sjednici.

Ukoliko student dvopredmetnoga studija izrađuje diplomski rad koji vrijedi za oba studija u dvopredmetnoj kombinaciji, dužan je pribaviti suglasnost oba odsjeka. Student najprije jednome odsjeku podnosi molbu za odobrenje teme i imenovanje mentora, o čemu odsjek izdaje suglasnost ili odbijenicu. Temeljem izdane suglasnosti student podnosi molbu za odobrenje teme i imenovanje komentora drugome odsjeku, o čemu i taj odsjek izdaje suglasnost ili odbijenicu. Odluku o odobrenju teme diplomskoga rada, odnosno imenovanju mentora ili komentora, odsjeci donose najkasnije mjesec dana nakon podnošenja molbe. U slučaju odbijenice student podnosi novu molbu obama odsjecima.

Mentor i(li) komentor u izradi diplomskoga rada član je Odsjeka ili vanjski suradnik u znanstveno-nastavnome, znanstvenome, nastavnome ili suradničkome zvanju, ukoliko ima magisterij ili doktorat znanosti.

U iznimnim okolnostima studenti mogu promijeniti mentora uz odgovarajuće pismeno obrazloženje razloga promjene mentora. Uz to je pismeno obrazloženje potrebno uputiti i izmijenjenu molbu za odobrenjem mentora i teme diplomskoga rada Vijeću Odsjeka.

**2. IMENOVANJE POVJERENSTVA ZA OBRANU DIPLOMSKOGA RADA**

Članovi povjerenstva za obranu diplomskoga rada članovi su Odsjeka za pedagogiju.

Povjerenstvo za obranu diplomskoga rada ima 3 člana, od kojih je jedan voditelj povjerenstva. Voditelj povjerenstva za obranu diplomskoga rada osoba je u znanstveno-nastavnome, znanstvenome ili nastavnome zvanju. Član povjerenstva za obranu diplomskoga rada osoba je u znanstveno-nastavnome, znanstvenome, nastavnome ili suradničkome zvanju. Mentor i komentor u izradi diplomskoga rada članovi su povjerenstva, ali ne mogu biti voditelji povjerenstva za obranu diplomskoga rada.

U slučaju izrade diplomskoga rada koji vrijedi za obje studijske grupe u dvopredmetnoj kombinaciji, nakon prihvaćanja teme diplomskoga rada svaki odsjek imenuje u povjerenstvo za obranu diplomskoga rada po jednoga člana svoga odsjeka, a ti članovi su mentor i komentor. Odsjek koji je imenovao mentora predlaže i voditelja povjerenstva za obranu diplomskoga rada odsjeku koji je imenovao komentora.

**3. ORGANIZACIJA I POSTUPAK OBRANE DIPLOMSKOGA RADA**

Temeljem odluke Vijeća Odsjeka tema diplomskoga rada te ime i prezime mentora prijavljuju se i upisuju u indeks i ISVU sustav u Tajništvu Odsjeka tijekom četvrtoga semestra diplomskoga studija.

Diplomski radovi brane se u načelu u tri ispitna roka: zimskome (u veljači), ljetnome (u lipnju i srpnju) i jesenskome (u kolovozu i rujnu) ispitnome roku. Ako studenti žele da se obrana održi do kraja zimskoga ispitnog roka, zadnju verziju diplomskoga rada trebaju predati do 1. siječnja; do kraja ljetnoga roka do 15. svibnja te do kraja jesenskoga roka do 15. srpnja.

Mentor odobrava zadnju verziju diplomskoga rada, nakon čega student umnožava rad i predaje ga mentoru u 3 tiskana primjerka (u mekome ili tvrdome uvezu) i u elektroničkome obliku. Nakon predaje zadnje verzije diplomskoga rada mentor i članovi povjerenstva dužni su studentu dati povratne informacije o radu u roku od najviše 14 radnih dana, a obranu organizirati u roku od najviše 30 radnih dana.

Student ima pravo na obranu diplomskoga rada tek nakon što ispuni sve prethodne obveze sukladno studijskome programu pedagogije, što dokazuje potvrdom koju izdaje Tajništvo Odsjeka za pedagogiju, a potvrđuje pročelnik Odsjeka.

Dvopredmetni studenti pedagogije isto dokazuju i obrascem ovjerenim u tajništvu odsjeka druge studijske grupe.

Voditelj povjerenstva ili mentor dužni su organizirati obranu diplomskoga rada te obavijestiti studenta i članove povjerenstva o mjestu i vremenu obrane diplomskoga rada.

Na obranu diplomskoga rada student treba donijeti indeks, prijavnicu (diplomski ispit treba prijaviti i preko ISVU-a) i obrazac zapisnika obrane diplomskoga rada.

Obrana diplomskoga rada je javna. Obavezno se vodi zapisnik o obrani.

Obrana diplomskoga rada sastoji se od dva dijela. U prvome dijelu, u trajanju do 15 minuta, student obrazlaže izbor teme, koncepciju rada te rezultate istraživanja. U drugome dijelu svaki član povjerenstva postavlja najviše 3 pitanja, koja se mogu odnositi i na teorijski i na empirijski dio rada. Ukoliko student ne zadovolji u odgovorima na postavljena pitanja, moguće je ponoviti postupak obrane diplomskoga rada u roku ne kraćem od 30 dana od dana obrane.

Nakon obrane student u Tajništvo Odsjeka u roku od 7 dana predaje indeks, prijavnicu, obrazac zapisnika obrane diplomskoga rada i ispunjene formulare preuzete sa stranice Studentske službe ("**Obrasci potrebni za završetak i izdavanje diplome diplomskog studija**"). Nakon toga ovjereni se obrasci predaju u Studentsku službu, najkasnije 20 dana od dana obrane.

Završnu verziju diplomskoga rada student u elektroničkome obliku šalje fakultetskoj knjižnici na adresu vnovosel@ffzg.hr te predmetnoj stručnjakinji Višnji Novosel dostavlja u Tajništvu Odsjeka ovjerenu "Izjavu o pohrani diplomskog rada" (dostupnu na mrežnim stranicama Knjižnice).

**4. OPĆE UPUTE ZA PISANJE DIPLOMSKOGA RADA**

Prema vrsti i metodama koje koristi, diplomski rad može biti:

1. teorijsko istraživanje
2. empirijsko istraživanje, koje se može temeljiti na kvantitativnoj ili kvalitativnoj istraživačkoj paradigmi.

Diplomski rad piše se u formi znanstvenoga rada, a provedena istraživanja moraju imati značajke znanstvenih istraživanja. Detaljne upute za pisanje diplomskoga rada nalaze se u Prilogu 1 (Prijedlog sadržaja teorijskoga istraživanja) i Prilogu 2 (Prijedlog sadržaja empirijskoga istraživanja).

Opseg rada ograničen je na minimalno 40 i maksimalno 80 stranica, pri čemu prve tri stranice, tj. naslovnica, sadržaj i stranica sa sažecima, kao i prilozi na kraju rada, ne ulaze u taj opseg.

Tekst diplomskoga rada valja oblikovati na sljedeći način:

* margine: 3 cm (lijevo, desno, gore, dolje)
* font: veličina slova za naslove i tekst 12 točaka, a za fusnote 10; font *Times New Roman*
* prored: 1,5
* stranice moraju biti označene rednim brojem (na dnu po sredini stranice)
* tekst treba pisati s obostrano poravnatim marginama
* glavni naslovi se trebaju pisati podebljanim slovima **(bold)** a podnaslovi kosim slovima *(italik)*
* sve dijelove teksta koji se žele istaknuti valja pisati kosim slovima *(italik)* (ne **bold** ili podcrtano)
* ispis rada treba biti jednostran (ne obostran).

Formalni izgled naslovne stranice je propisan (Prilog 5) i na njoj nema oznake broja stranice.

Druga stranica donosi sadržaj rada, također bez oznake broja stranice.

Treća stranica sadržava naslov rada, sažetak te ključne riječi na hrvatskome i engleskome jeziku, također bez oznake broja stranice. Sažetak treba biti opsega između 200 i 300 riječi, a sadržava cilj istraživanja, metodologiju i najvažnije dobivene rezultate. Treba navesti 3-5 ključnih riječi.

**5. PRIJAVA ISTRAŽIVANJA ETIČKOME POVJERENSTVU ODSJEKA ZA PEDAGOGIJU**

Svako istraživanje provedeno u okviru diplomskoga rada treba kao dio standardne dokumentacije imati i priložen obrazac da je istraživanje provedeno sukladno etičkim standardima za provedbu istraživanja u društvenim znanostima.

Mentor diplomske radnje procjenjuje treba li kandidat uputiti molbu za procjenu etičnosti istraživanja Etičkome povjerenstvu Odsjeka za pedagogiju. Ako istraživanje nije upućeno Etičkome povjerenstvu, mentor diplomske radnje potpisuje Odobrenje za provedbu istraživanja (Prilog 3), kojim potvrđuje da je istraživanje sukladno etičkim standardima provedbe istraživanja i koje se stavlja u prilog diplomskoga rada. Ako je istraživanje upućeno na procjenu etičnosti Etičkome povjerenstvu, u prilog rada stavlja se Odobrenje Etičkoga povjerenstva Odsjeka za pedagogiju za provedbu istraživanja.

Procedura prijavljivanja Etičkome povjerenstvu za sve je radove jednaka i uključuje predaju ispunjenoga Obrasca za prijavu istraživanja Etičkome povjerenstvu (Prilog 4) te druge dokumente koji se navode u tome Obrascu.

**PRILOG 1: PRIJEDLOG SADRŽAJA TEORIJSKOGA ISTRAŽIVANJA**

**Uvod**

U uvodnome dijelu treba jasno istaknuti u koje područje pedagogije pripada izabrana tema, što je točno predmet proučavanja diplomskoga rada te najaviti strukturu diplomskoga rada. Uz to, u uvodnome dijelu treba ukratko navesti motive za izbor određene teme te osobnu procjenu koristi obrade te teme za pedagogijsku znanost i praksu.

**Razrada teme po poglavljima**

Poglavlja trebaju činiti misaonu cjelinu koja u uvodnome dijelu predstavlja polazno teorijsko pitanje ili problem te obrazlaže zašto je navedeni problem upravo pedagogijski problem; slijedi opis pristupa razradi teme (ontološka, epistemološka i metodološka polazišta), argumentacija primjerenosti odabranoga pristupa središnjemu pitanju te originalno strukturirana i sistematična razrada teme po poglavljima. Jednom, uvjetno rečeno, završen hod misli mora biti sistematičan i (koliko je moguće) zaokružen, a njegov smisao može se iščitati samo iz cjeline kretanja mišljenja, a ne iz nekog ''rezultata'' ili ''zaključka'' u strogome smislu riječi.

Prijedlozi mogućih sadržaja teorijskoga istraživanja:

* etimološko-teorijska razjašnjenja pojmova i njihove veze s fundamentalnom pedagogijskom teorijom;
* usustavljeno tematiziranje ključnih pojmova u nekome području;
* razlikovna određenja (primjerice *odgoja, indoktrinacije, treninga i terapije*);
* pregled i kritičko razmatranje nekoga teorijskog teksta i(li) njegovih različitih interpretacija;
* značenje nekoga teksta iz povijesti pedagogije za su-vremeni odgoj i obrazovanje (ne u smislu aplikacije, već u smislu su-vremenosti ili bez-vremenosti teorije);
* usporedba različitih teorijskih postavki i ideja;
* opisivanje i objašnjavanje naizgled suprotstavljenih ideja;
* kritičko teorijsko propitivanje ''samorazumljivih'' i općeprihvaćenih ideja i stajališta (primjerice tzv. otvorene nastave);
* interpretacija nekoga fenomena iz perspektive određene teorijske perspektive;
* teorijsko utemeljenje empirijskih istraživanja (na odabranome primjeru).

Teorijski rad nije:

* pasivnoreferiranje i kompiliranje onoga što se historijski/danas ''mislilo''/''misli'' o nekome problemu (koliko god obuhvatno ili čak sveobuhvatno bilo);
* arbitrarno opredjeljivanje za neku opciju u historijski već postojećemu mišljenju (''struju'' ili ''školu'' mišljenja, posebnoga autora ili autore) ni nekritičko zauzimanje neke već postojeće misaone pozicije;
* obično sistematiziranje, pregled i uopćavanje empiristički shvaćenoga ''objektiviteta'', najčešće pretpostavljenoga kao činjenice koja sama po sebi ima neku težinu. Ukoliko je teorijski dio rada/teorijski rad takav da se oslanja na empirijski dobivene podatke (nije nužno da bude takav), on ispravnost u svojemu teorijskome dijelu dobiva kritičkom analizom empirijski dobivenih podataka s razložene, samoosviještene teorijsko-pedagogijske pozicije (perspektive), koja je u radu eksplicitno izložena i kod koje je jasno vidljivo da je pedagogijska.

Teorijski rad jest:

* dijaloško, dijalektičko, kritičko ophođenje s mišljenjem samim i mišljenjem zabilježenim u literaturi;
* *hod* mišljenja; misaoni *izvod*, a ne *priopćavanje* gotovoga mišljenja;
* misaono sagledavanje predmeta istraživanja i bitno prožimanje dotičnoga predmeta smislom.

**Zaključak**

Ukratko sumira hod mišljenja prikazan u teorijskome istraživanju, kritički se osvrće na ograničenja provedenoga istraživanja te otvara pitanja za sljedeća teorijska istraživanja.

**Literatura**

U navođenju literature potrebno je pridržavati se uputa navednih u Prilogu 6 .

**Prilog 2: Prijedlog sadržaja empirijskoga istraživanja**

**Uvod**

U uvodnome dijelu treba jasno istaknuti u koje područje pedagogije pripada izabrana tema, što je točno predmet proučavanja diplomskoga rada te najaviti strukturu diplomskoga rada. Uz to, u uvodnome dijelu treba ukratko navesti motive za izbor određene teme te osobnu procjenu koristi obrade te teme za pedagogijsku znanost i praksu.

**Teorijska polazišta rada**

Teorijska polazišta rada mogu se predstaviti u više poglavlja, koja trebaju činiti misaonu cjelinu u čijemu se uvodnome dijelu predstavlja polazno teorijsko pitanje ili problem te obrazlaže zašto je navedeni problem upravo pedagogijski problem; slijedi originalno strukturirana i sistematična razrada teme po poglavljima, uz kritičku refleksiju relevantnih teorijskih i empirijskih istraživanja čije fokusirano sužavanje najavljuje empirijski dio istraživanja.

**Problem i cilj istraživanja**

Treba ukratko naznačiti predmet istraživanja i navesti što je sve vezano za taj predmet dosad istraživano, pri čemu pregled nije poželjno strukturirati prema autorima (od autora do autora), već prema istraživanim problemima i dobivenim rezultatima (uz odgovarajuće pozive na literaturu). Eventualna neslaganja među rezultatima valja korektno prezentirati i interpretirati (te ukazati na moguće dodatne empirijske provjerene uočenih neslaganja ukoliko se problem istraživanja fokusira na njih), kao i elaborirati praznine u znanstvenoj spoznaji koje otvaraju potrebu za dodatnim empirijskim istraživanjima.

Točno formulirati što je problem istraživanja, odnosno precizno odrediti napetosti ili nepoznanice koje istraživanjem želimo otkloniti. Problem se može formulirati u obliku pitanja na koje istraživanjem želimo dobiti odgovor.

Formulirati cilj istraživanja, koji definira što istraživanjem želimo postići.

U ovome poglavlju potrebno je definirati i vrstu i nacrt istraživanja.

 **Hipoteze istraživanja/istraživačka pitanja**

Ukoliko je to za odabrani pristup istraživanju primjereno, u ovome poglavlju valja postaviti hipotezu/hipoteze istraživanja. Ukoliko se radi o istraživanju utemeljenome u kvalitativnoj paradigmi, hipoteze se ne postavljaju u ovoj fazi, već mogu nastati u okviru kasnijih istraživačkih faza, no tada je fokus istraživanju potrebno dati navođenjem istraživačkih pitanja.

 **Osnovne varijable**

Ovisno o složenosti predviđenoga nacrta istraživanja i postupaka obrade podataka, u ovome se poglavlju mogu izdvojiti osnovne varijable istraživanja koje se spominju u hipotezama/istraživačkim pitanjima te opisati načini njihove operacionalizacije.

 **Način provođenja istraživanja**

Precizno opisati tijek istraživanja (kako, gdje i kada se istraživanje provodilo) na način koji omogućuje znanstvenu provjeru/ponavljanje istraživanja.

 **Uzorak**

Navesti vrstu uzorka te tabelarno prikazati sve njegove relevantne značajke. Značajke uzorka koje nisu važne za postavljeni problem istraživanja ne treba prikazivati.

 **Postupci i instrumenti**

U ovome poglavlju treba detaljno opisati sve korištene postupke i instrumente. Ukoliko je instrument nastao za potrebe istraživanja, to valja eksplicitno navesti; ukoliko je preuzet instrument drugih autora, valja se pozvati na autore, navesti metrijske značajke instrumenta (ukoliko su im određene) te priložiti pristanak autora za korištenje instrumenta. Ukoliko je instrument adaptiran prema predlošku, također je potrebno pozvati se na originalni instrument i transparentno opisati smjer adaptacije. Instrumenti se stavljaju u priloge rada.

 **Obrada podataka**

Detaljno opisati način obrade podataka.

 **Analiza rezultata**

U ovome se poglavlju sustavno predstavljaju dobiveni rezultati, pri čemu potpoglavlja prate postavljene hipoteze/postavljena istraživačka pitanja. Svako potpoglavlje završava rečenicom u kojoj se postavljene hipoteze argumentirano (ne) odbacuju ili se nudi razložan odgovor na postavljena istraživačka pitanja.

 **Rasprava**

U ovome se poglavlju dobiveni rezultati interpretiraju dovođenjem u odnos s relevantnim teorijskim i empirijskim istraživačkim dosezima predstavljenima u teorijskome okviru te pokušajima utemeljenoga čitanja njihovih značenja, uz jasno postavljanje granica ostvarenoga uvida i najavu njegova mogućega produbljivanja u budućim istraživanjima.

 **Zaključak**

Zaključak ukratko sumira hod mišljenja prikazan u teorijskome okviru, problem i cilj empirijskoga istraživanja te njegove ključne nalaze, čiji se mogući aplikativni potencijal treba elaborirati. Nadalje, kritički se osvrće na ograničenja provedenoga istraživanja te otvara pitanja za sljedeća istraživanja.

 **Literatura**

U navođenju literature potrebno je pridržavati se uputa navednih u Prilogu 6.

 **Prilozi**

Ovo poglavlje sadrži sve materijale koji potvrđuju vjerodostojnost provedenoga istraživanja. To mogu biti korišteni instrumenti, dopusnice za istraživanje, molbe i suglasnosti za sudjelovanje u istraživanju, izvorne tablice s obrađenim podacima i sl. Prilozi moraju biti numerirani (Prilog 1, Prilog 2 itd.).

**Prilog 3: Odobrenje mentora za provedbu istraživanja**

Odsjek za pedagogiju

Filozofskoga fakulteta

Ivana Lučića 3, 10 000 Zagreb

**ODOBRENJE ZA PROVEDBU ISTRAŽIVANJA**

Studentu/studentici *(upisati ime studenta)* odobrava se provedba istraživanja pod nazivom *(upisati naslov diplomskoga rada)* i mentorstvom *(upisati ime i titulu mentora)* u svrhu izrade diplomskoga rada.

Temeljem uvida u nacrt istraživanja te sve instrumente i postupke čija se primjena planira, mentor potvrđuje da istraživanje udovoljava etičkim načelima propisanima Etičkim kodeksom istraživanja s djecom.

Zagreb, *(upisati datum)*

Mentor:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(upisati ime i titulu mentora)*

**Prilog 4: Obrazac za prijavu istraživanja EtičkomE povjerenstvu Odsjeka za pedagogiju**

**Odsjek za pedagogiju**

**Filozofskog fakulteta**

**I. Lučića 3, 10000 Zagreb**

OBRAZAC ZA PRIJAVU ISTRAŽIVANJA POVJERENSTVU ZA ETIČNOST U PEDAGOGIJSKIM ISTRAŽIVANJIMA

Uloga *Povjerenstva za etičnost u pedagogijskim istraživanjima* (u daljnjem tekstu: Povjerenstvo za etičnost) jest zaštititi prava i dostojanstvo ispitanika/sudionika u istraživanjima koja provode studenti/ce diplomskog i doktorskog studija pedagogije.

Dužnost svakog/e studenta/ice koji/a se bavi socijalno osjetljivim i/ili etički zahtjevnim temama ili postupcima prikupljanja podataka, a uključuje ljude kao ispitanike/sudionike, je podnijeti zahtjev za odobrenje provedbe istraživanja Povjerenstvu za etičnost.

Zahtjev za odobrenje provedbe istraživanja treba sadržavati informacije tražene ovim obrascem te prateće mjerne instrumente i/ili protokole.

|  |
| --- |
| **OPĆI PODACI** |
| Student/ica – predlagatelj/ica istraživanja:  |
| Mentor/ica:  |
| Tema diplomskog/doktorskog rada:  |

|  |
| --- |
| **MJERNI INSTRUMENTI** **(zaokružiti opciju koja se odnosi na priloženi nacrt istraživanja)** |
| a) Ovome obrascu prilažem sve mjerne instrumente koje ću koristiti u istraživanju.  |
| b) Mjerni instrumenti bit će izrađeni tijekom istraživanja te ću ih prije provedbe dati na uvid Povjerenstvu za etičnost.  |
| c) Ovome Obrascu prilažem dio instrumenata koje ću koristiti u istraživanju, dok ću dio instrumenata koji će biti izrađen tijekom istraživanja dati na uvid Povjerenstvu za etičnost prije njihove provedbe.  |

|  |
| --- |
| **PRIKUPLJANJE PODATAKA** |
| Identitet ispitanika/sudionika je poznat istraživaču/ici. | NE | DA |
| Identitet ispitanika/sudionika je poznat djelatnicima ustanove u kojoj se istraživanje provodi. | NE | DA |
| Izvještaj o istraživanju je anoniman. | NE | DA |
| Svjestan/na sam mogućih posljedica nepoštivanja prava na anonimnost ispitanika/sudionika istraživanja ako se prikupljeni podaci o identitetu ispitanika/sudionika objelodane izvan istraživačkog konteksta.  | NE | DA |
| Informativno pismo za ispitanike/sudionike **sadrži sve potrebne informacije o istraživanju** (svrha, cilj, postupak provedbe istraživanja, dobrovoljnost sudjelovanja, povjerljivost prikupljenih podataka, naznaku načina pohranjivanja i čuvanja podataka dobivenih od ispitanika/sudionika, mogućnost odustajanja od istraživanja u bilo kojemu trenutku, kome i kako se ispitanici/sudionici mogu obratiti s pitanjima vezanim za istraživanje, njegovo provođenje i njegove rezultate, obveza istraživača/ice da se pridržava Etičkog kodeksa istraživanja s djecom). | NE | DA |
| Postoji pismeni pristanak ispitanika/sudionika. | NE | DA |
| Postoji pismeni pristanak ispitanikovih/sudionikovih roditelja/skrbnika. | NE | DA |

|  |
| --- |
| **OPIS ISTRAŽIVANJA** |
| **Problem i cilj istraživanja:**  |
| **Uzorak** (opišite uzorak, postupak uključivanja ispitanika/sudionika u istraživanje, potencijalne etičke dileme vezane za uzorkovanje i načine na koje će se te dileme adresirati): |
| **Metode i postupci** (opišite metode i postupke u provedbi istraživanja te aktivnosti u kojima će ispitanici/sudionici sudjelovati): |
| **Audio i video snimanje** (ako će biti snimanja, opišite postupke snimanja koji će biti korišteni, kome će snimke biti dostupne, itd.):  |
| **Pohranjivanje mjernih instrumenata i audio/video snimaka** (opišite gdje i kako će biti pohranjeni mjerni instrumenti i/ili audio/video snimke te koliko dugo će se čuvati):  |
| **Zaštita identiteta ispitanika/sudionika istraživanja** (detaljno opišite načine na koje ćete zaštititi identitet ispitanika/sudionika prilikom izvještavanja o rezultatima istraživanja): |
| **Pristanak/suglasnost ispitanika/sudionika na sudjelovanje** (detaljno opišite način na koji će ispitanici/sudionici biti informirani o istraživanju; opišite postupak davanja pristanka: tko će sve davati pristanak, na koje sve načine i u kojim fazama procesa): |
| **Povratna informacija ispitanicima/sudionicima** (kako će biti davana povratna informacija): |
| **Posebne napomene** (ako postoje neke posebne dileme ili situacije koje u prethodnim rubrikama nisu obrađene, molimo da ih ovdje navedete i opišete načine na koje ćete ih adresirati):  |

|  |
| --- |
| **MINIMALNI RIZIK**  |
| **Minimalni rizik** istraživačkog postupka je onaju kojem je stupanj moguće štete, neugode ili povrede koju će postupak izazvati manji ili jednak onome kakvom su ispitanici/sudionici izloženi tijekom uobičajenih pedagoških odnosa. |
| Uključuje li predloženo istraživanje rizik za ispitanike/sudionike veći od minimalnog rizika? | NE | DA |
| **Potencijalni rizici za ispitanika/sudionika** (ako rizici nadilaze minimalni rizik po ispitanika/sudionika, opišite kako će biti osigurana sigurnost i dobrobit ispitanika/sudionika): |

Potpisivanjem Obrasca potvrđujem da ću istraživanje provesti u skladu sa svime što sam u ovom Obrascu naveo/la, da ću sve naknadne izmjene postupka provedbe istraživanja prijaviti Povjerenstvu za etičnost te da ću prihvatiti i provesti sve obvezne izmjene koje sugerira Povjerenstvo za etičnost.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

*mjesto, datum* *potpis istraživača/ice*

**PRILOG:** mjerni instrument(i) i/ili protokol(i) istraživanja

**Prilog 5: Primjer naslovne i sljedeće dvije stranice diplomskogA rada**

*Izgled korica diplomskoga rada*

SVEUČILIŠTE U ZAGREBU

FILOZOFSKI FAKULTET

ODSJEK ZA PEDAGOGIJU

*(centrirano, velikim tiskanim slovima, veličina 14)*

**NASLOV RADA**

*(centrirano, velikim tiskanim slovima, veličina 16,* ***bold****)*

Diplomski rad

*(centrirano, veličina 14)*

Ime i prezime studenta

(*centrirano, veličina 14*)

Zagreb, godina obrane.

(*centrirano, veličina 14*)

*Izgled 1. naslovne stranice*

Sveučilište u Zagrebu

Filozofski fakultet

Odsjek za pedagogiju

*(centrirano, veličina 12)*

**NASLOV RADA**

*(centrirano, velikim tiskanim slovima, veličina 12,* ***bold****)*

Diplomski rad

*(centrirano, veličina 12)*

Ime i prezime studenta

*(centrirano, veličina 12)*

Mentor: Titula, ime i prezime

*(centrirano, veličina 12)*

Zagreb, godina obrane.

*(centrirano, veličina 12)*

*2. stranica*

Sadržaj, u kojemu se nalaze stranice glavnih naslova i podnaslova.

*3. stranica*

**Naslov rada na hrvatskome jeziku** (centrirano)

Sažetak

(na hrvatskome, obostrano poravnanje, jednostruki prored)

Ključne riječi: (na hrvatskome, obostrano poravnanje)

**Naslov rada na engleskome jeziku** (centrirano)

Abstract

(na engleskome, identičan sažetku na hrvatskome, obostrano poravnanje, jednostruki prored)

Key words: (na engleskome, obostrano poravnanje)

(sve u okviru jedne stranice)

**PRILOG 6: UPUTE ZA NAVOĐENJE LITERATURE I OBLIKOVANJE TABLIČNOG I GRAFIČKOG PRIKAZIVANJA**

**Specifične upute za oblikovanje teksta diplomskog rada**

**1. Navođenje autora u tekstu**

Parafraziranje drugih autora ili upućivanje na rezultate istraživanja drugih označava se u osnovnome tekstu, a ne u bilješkama.

Izvor se stavlja u zagrade i sadržava prezime autora, godinu izdanja i, u slučaju citiranja, oznaku stranice, npr. (Poljak, 1972), odnosno (Poljak, 1972, 47).

Ako rad ima dva autora, u zagradama se navode prezimena obaju autora, npr. (Mušanović i Rosić, 1997).

Ako rad ima tri ili više autora, navodi se samo prezime prvoga autora te se dodaje „i sur.”, godina izdanja te stranica u slučaju citiranja, npr. (Findak i sur., 1986).

**2. Navođenje korištene literature na kraju rada**

Na kraju rada treba navesti samo literaturu korištenu u tekstu, abecednim redom prema prezimenima autora te kronološkim redom za radove istoga autora. Ako se navodi više radova istoga autora koji imaju istu godinu izdanja, treba ih razlikovati slovima (a, b, c itd.) iza godine izdanja. Za zajednički rad više autora navode se imena svih autora.

Popis literature prilaže se ovako:

**I. Knjiga**

Prezime, inicijal(i) autora. (godina izdavanja) *Naslov: podnaslov*. Podatak o izdanju. Mjesto izdavanja: Nakladnik.

* Poljak, V. (1980) *Didaktika.* Zagreb: Školska knjiga.
* Bognar, L. i Matijević, M. (2002) *Didaktika*. Zagreb: Školska knjiga.

**II. Znanstveni i stručni članci u časopisima**

Prezime, inicijal(i) autora. (godina izdavanja) Naslov članka: podnaslov. *Naslov časopisa*. Oznaka sveska/godišta/volumena (broj), str. početna - završna.

* Palekčić, M. (2005) Utjecaj kvalitete nastave na postignuća učenika. *Pedagogijska istraživanja,* II (2), str. 209-233.

**III. Poglavlja u knjizi, znanstveni i stručni radovi u zbornicima i zbirkama radova i natuknica u enciklopediji**

1. **Poglavlje u knjizi**

Prezime, inicijal(i) autora. (godina izdavanja) Naslov poglavlja: podnaslov poglavlja. U: Prezime, inicijal(i) urednika., ur., *Naslov knjige: podnaslov*. Podatak o izdanju. Mjesto izdavanja: Nakladnik, str. početna - završna.

* Jurić, V. (2007) Kurikulum suvremene škole. U: Previšić, V. ur., *Kurikulum: teorije – metodologija – sadržaj – struktura*. Zagreb: Školska knjiga, str. 253-303.
1. **Znanstveni i stručni rad u zborniku i zbirci radova**

Prezime, inicijal(i) autora. (godina izdavanja) Naslov rada: podnaslov. U: Prezime, inicijal(i) urednika., ur., *Naslov zbornika: podnaslov*. Mjesto izdavanja: Nakladnik, str. početna - završna.

* Kovač, V., Ledić, J., Rafajac, B. (2002) Prema sveučilištu koje uči. U: Rosić, M., ur. *Odnos pedagogijske teorije i pedagoške prakse.* Rijeka: Filozofski fakultet, str. 41-47.
1. **Natuknica u enciklopediji**

*Naslov enciklopedije* (godina izdavanja) Naslov natuknice: podnaslov. Podatak o izdanju. Mjesto izdavanja: Nakladnik, Sv. broj sveska.

* *Opća enciklopedija Jugoslavenskog leksikografskog zavoda* (1977) Bibliografija. 3. izd. Zagreb: JLZ. Sv. 1.

**IV. Magistarski radovi i disertacije**

Prezime, inicijal(i) autora. (godina izdavanja) *Naslov.* Magistarski rad. Mjesto izdavanja: Nakladnik.

* Buljubašić-Kuzmanović, V. (2008) *Odnos socijalne kompetencije i ponašanja učenika*. Doktorska disertacija. Zagreb: Filozofski fakultet.

**V. Zakoni, pravilnici i upute**

Naslov publikacije u kojoj je zakon objavljen (godina izdavanja) *Naslov zakona : podnaslov.* Mjesto izdavanja: Nakladnik, oznaka sveska/godišta (broj), str. početna-završna.

* Narodne novine (1992) *Zakon o visokim učilištima*. Zagreb: Narodne novine d.d., 49 (1), str. 2142-2159.

**VI. Izvori s Interneta i elektroničkih medija**

1. **Web-stranica**

Prezime, inicijal(i) autora. (godina izdavanja) *Naslov: podnaslov* [online]. Mjesto izdavanja: Nakladnik (nakladnik u tradicionalnom smislu ili organizacija odgovorna za održavanje stranice na internetu). Dostupno na: URL [datum posjete stranici]

* Holland, M. (1996) *Harvard System* [online]. Poole: Bournemouth University. Dostupno na: http://www.bournemouth.ac.uk/servicedepts/lis/LIS\_Pub/harvardsyst.html [06.prosinca 1996.]
1. **Članak u elektroničkom časopisu ili online bazi podataka**

Prezime, inicijal(i) autora. (godina izdavanja). Naslov: podnaslov. *Naslov časopisa* [online], volumen/godište (broj). Dostupno na: URL ili naziv online baze podataka [datum posjete stranici]

* Malhotra, Y. (2003) The knowledge application gap in information systems research and education and their quest for the dependent variable. *Information Resources Management journal* [online], 16 (2). Dostupno na: Proquest. [17. veljače 2004.]

**Nekoliko temeljnih načela tabličnog i grafičkog prikazivanja**

**1. Tablice**

1. Svaka tablica mora imati redni broj i naslov. Naslov mora biti kratak i jasan. Vrlo su česti naslovi iz kojih se ne može shvatiti koji se podaci u tablici nalaze. Ne može se očekivati da će čitalac to saznati iz teksta.
2. Naslov tablice nalazi se iznad tablice, centriran. Tekst *Tablica* i *pripadajući redni broj* pišu se u *italik* stilu. Iza broja tablice ne dolazi točka. Naslov tablice piše se normalno, ne u italiku. Prored teksta u naslovu tablice je 1 (ne 1,5 kao u ostalom tekstu). Veličina slova je 11, kako naslova tako i teksta unutar tablice (ne 12 kao u ostalom tekstu).
3. Treba izbjegavati okomite crte u tablicama, a vodoravnima treba odvajati tek zaglavlje tablice od ostalog dijela ili pak neke cjeline tablice međusobno.
4. Vrijednosti u redovima ili pak stupcima treba logički poredati (npr. logično je da se najprije prikaže aritmetička sredina pa onda standardna devijacija, a ne obrnuto).
5. Ako se neki podatak iz tablice želi istaknuti, to se može učiniti zvjezdicom (npr. statistička značajnost).
6. Tablicu se u tekstu navodi njezinim rednim brojem (npr. vidi Tablicu 3; ili u Tablici 3 nalaze se rezultati...).
7. Tablica treba biti centrirana na stranici.

**2. Grafički prikazi**

1. Svaki grafički prikaz (svaka ilustracija koja nije tablica) mora imati redni broj i naslov te po potrebi i legendu. Svaki grafički prikaz mora biti sam za sebe jasan. Opći naziv grafičkog prikaza je *slika*.
2. Redni broj i naslov grafičkog prikaza (slike) nalazi se ispod grafičkog prikaza.
3. Navođenje grafičkog prikaza u tekstu čini se preko rednog broja slike (npr. vidi Sliku 1).
4. Tekst *Slika i pripadajući redni broj* treba biti u *italik* stilu. Nakon rednog broja dolazi točka. Sadržajni dio opisa slike ne pisati u *italik* stilu. Veličina slova i prored naslova grafičkog prikaza isti je kao i kod tablica (prored 1, veličina slova 11).
5. Grafički prikaz treba biti centriran na stranici.
1. Sve imenice i zamjenice u dokumentu bit će napisane u muškome rodu zbog jednostavnosti izričaja, no podrazumijeva se da one ravnopravno obuhvaćaju osobe svih rodova. [↑](#footnote-ref-1)